यसै गरी इन्टरनेट फ्रिडमका कारण सामसुङ, एप्पलको फक्सकन, इसेटजस्ता विश्वका चर्चित आईटी कम्पनीका विशाल कम्पनी पनि यहाँ आएर काम गरिरहेका छन्। युरोपका धेरै मुलुकमा जस्तै हरेक जनताका लागि निःशुल्क स्वास्थ्य र शिक्षाको सुविधा भएको स्लोभाकियामा ६ वर्षदेखि १६ वर्षसम्मका लागि शिक्षा अनिवार्य गरिएको छ। २६ वर्ष नाघिसकेकाले स्नातक र ३० वर्ष नाघिसकेकाले स्नातकोत्तर गर्न चाहेमा भने आफ्नै खर्चले पढ्नुपर्ने रहेछ। सन् १९१९ मा बनेको कोमनियोस स्लोभाकियाको सबैभन्दा ठूलो विश्वविद्यालय हो। जनताको स्वास्थ्यलाई सबैभन्दा पहिलो प्राथमिकतामा राखेर हेरिने भएकाले यस देशका जनता निकै स्वस्थ र दीर्घायु पनि रहेछन्। सुत्केरी महिलाका लागि यो मुलुक स्वर्ग नै भन्दा हुन्छ। सुत्केरी भएपछि यहाँ २ सय ४० दिनसम्म तलबी बिदा पाइन्छ।
